Si Anita Magsaysay namundag kan 1914 sa Manila. An saiyang mga magurang iyo sina Armilla Corpus asin Ambrosio Magsaysay, sarong inhinyero. Saro sa mga pinsan ni Anita an dating Presidente kan Pilipinas na si Ramon Magsaysay, an ama ni Ramon na si Exequiel tugang kan ama ni Anita na si Ambrosio. Siya nag-adal sa School of Fine Arts kan Unibersidad kan Pilipinas (UP), kun sain nakakua siya nin mga instruksiyon sa mga bistong Pilipinong pintor arog nina Fabian de la Rosa, Fernando Amorsolo asin an saiyang tugang na si Pablo Amorsolo. Naglaog man sya sa UP's School of Design, kun sain naging paratukdo nya sina Victorio Edades asin Enrique Ruiz. Pagkatapos kan saiyang pag-adal sa UP, sya naghali paduman sa Estados Unidos kan 1930, kun sain nag-adal sya sa Cranbrook Academy sa Michigan asin nagtao nin leksiyon sa pagpinta asin pagkurit sa New York City. Sa New York nabisto nya si Robert Ho na gikan sa Hong Kong. Sinda ikinasal asin naglipat sa Tsina, kun sain yaun man an kompanya asin korporasyon ninda nagpoon. Sa mga nagsurunod na taon, an mag-agom nagkaigwa nin limang aki. Nagpalipat-lipat sinda nin istaran huli sa trabaho ni Ho. Nag-istar sinda sa Brasil, Canada, Hong Kong asin Hapon. Kun sain man sinda nakaistar, si Anita nagkakaigwa nin studio kun sain iginugugol niya an saiyang oras sa pagpinta.